CELEX: 62011TN0287
Language: fi
Date: 2011-06-06 00:00:00
Title: Asia T-287/11: Kanne 6.6.2011 — Heitkamp BauHolding v. komissio

13.8.2011   
            
            
               FI
            
            
               Euroopan unionin virallinen lehti
            
            
               C 238/21
            
         Kanne 6.6.2011 — Heitkamp BauHolding v. komissio
   (Asia T-287/11)
   2011/C 238/39
   Oikeudenkäyntikieli: saksa
   
      Asianosaiset
   
   
      Kantaja: Heitkamp BauHolding GmbH (Herne, Saksa) (edustaja: asianajaja W. Niemann)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan vastaajan 26.1.2011 tekemän päätöksen, sellaisena kuin se on muutettuna 15.4.2011 — kantajan tähänastisten tietojen mukaan päätöstä ei vielä ole julkaistu Euroopan unionin virallisessa lehdessä
            
         
               —
            
            
               vastaaja on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa seuraaviin kanneperusteisiin.
   
               —
            
            
               Kantaja väittää, että Saksan yhteisöverolain (Körperschaftssteuergesetz, KStG) 8 c §:n 1 a momentissa säädetyssä saneerauslausekkeessa ei ole kyse SEUT 107 artiklassa tarkoitetusta tuesta. Vastaaja tekee kantajan mukaan virheen jo viitejärjestelmän luokittelussa, jossa se pitää viitejärjestelmän lähtökohtana ”säännöksiä sellaisten yhteisöjen tappiontasauksesta, joiden yhtiöosuudet ovat kaupan kohteena”. Viitejärjestelmä on tosiasiassa pikemminkin ajallisesti rajaamaton tappiontasaus, joka on voimassa myös yhteisövero-oikeudessa objektiivisen nettoperiaatteen välittömänä seurauksena.
            
         
               —
            
            
               KStG:n 8 c §:ssä säädettyä tappiontasauksen poistamista on kantajan mukaan näin ollen pidettävä poikkeuksena, kun taas KStG:n 8 c §:n 1 a momentissa olevassa saneerauslausekkeessa on poikkeuksen poikkeuksena kyse jälleen yleisestä säännöstä, joka mahdollistaa veronmaksukykyisyyden periaatteen (Leistungsfähigkeitsprinzip) soveltamisen myös saneeraustapauksissa.
            
         
               —
            
            
               Vaikka vastaaja ilmoittaa kantajan mukaan, että ”viitejärjestelmä on Saksan yhteisöverojärjestelmä silloisessa muodossaan”, se ei ota huomioon sitä, että liittotasavallan oikeudellinen tilanne on muuttunut kasvun nopeuttamista koskevan lain (Wachstumsbeschleunigungsgesetz) myötä. Sen jälkeen kun KStG:n 8 c §:ssä on otettu käyttöön piileviä varauksia koskeva lauseke, terveiden yritysten omistajanvaihdostilanteissa tappioita on voitu vähentää ja siirtää seuraavalle tilikaudelle piilevien varausten määrään saakka. Näin ollen piileviä varauksia koskeva lauseke voidaan ymmärtää terveiden yritysten osalta kriisiyrityksiä koskevan saneerauslausekkeen vastapainoksi, koska muussa tapauksessa saneerausta tarvitsevat yritykset kärsisivät rakenteellisesta haitasta.
            
         
               —
            
            
               Saneerauslausekkeen välityksellä tapahtuvassa taloudellisesti terveiden ja saneerausta tarvitsevien yritysten erilaisessa kohtelussa, josta vastaaja väittää olevan kyse, ei siis kantajan mukaan ole kyse mistään valikoivista toimenpiteistä, vaan pikemminkin Saksan perustuslaissa (Grundgesetz) aina taatun veronmaksukykyisyyden periaatteen konkretisoimisesta. Näin ollen kyse on viitejärjestelmän sisäisestä logiikasta. Saneerauslauseke on näin ollen täysin sopusoinnussa Saksan järjestelmän perusperiaatteiden kanssa.
            
         
               —
            
            
               Kun taustalla olevat periaatteet otetaan huomioon, saneerauslausekkeen käyttöönotto KStG:n 8 c §:llä on kantajan mukaan joka tapauksessa ”järjestelmän luonteen tai rakenteen vuoksi oikeutettu” toimenpide, jolla kyseinen rakenne vasta osittain toteutuu.